ED की जद में कई नेता-ब्यूरोक्रेट, 5000 करोड़ के घोटाले का खुलासा करूंगा
प्रदेश में पिछले दिनों हुई प्रवर्तन निदेशालय (ईडी) की कार्रवाई के बाद राज्यसभा सांसद डॉ किरोड़ीलाल मीणा राज्य की कांग्रेस सरकार पर हमलावर हैं। उन्होंने आईटी सेक्टर में 5 हजार करोड़ के एक और बड़े घोटाले का खुलासा करने का दावा किया है। दौसा के
प्रदेश में पिछले दिनों हुई प्रवर्तन निदेशालय (ईडी) की कार्रवाई के बाद राज्यसभा सांसद डॉ किरोड़ीलाल मीणा राज्य की कांग्रेस सरकार पर हमलावर हैं। उन्होंने आईटी सेक्टर में 5 हजार करोड़ के एक और बड़े घोटाले का खुलासा करने का दावा किया है।
दौसा के जय भवानी स्पोर्ट्स क्लब में फुटबॉल टूर्नामेंट का उद्घाटन करने पहुंचे राज्यसभा सांसद ने पेपर लीक पर बोलते हुए कहा कि जो कैंडिडेट परीक्षा में रह गए उनको तो अब क्या न्याय मिलेगा। पेपर लीक से ऐसे-ऐसे थानेदार बन गए, जिनको राष्ट्रपति का नाम तक नहीं आता, यह तो मॉक इंटरव्यू में सबने देखा है।
उन्होंने कहा राजस्थान सरकार के कुप्रबंधन व भ्रष्टाचार ने 67 लाख बच्चों का भविष्य बर्बाद कर दिया। मैंने एक साल पहले रीट परीक्षा के पेपर लीक को लेकर आंदोलन किया और ईडी को शिकायत दी थी। अब ईडी आ गई है, ऐसे में एसआई, आरएएस, रीट, वरिष्ठ अध्यापक भर्ती पेपर लीक जैसा कोई भी मामला है या फिर काले धन को सफेद करने का मामला हो। ईडी सभी मामलों की जांच करेगी ऐसा मुझे भरोसा है।
ED की कार्रवाई राजनीति से प्रेरित नहीं
कांग्रेस नेताओं द्वारा विधानसभा चुनाव से पहले केंद्रीय एजेंसियों के दुरुपयोग करने के आरोप का जवाब देते हुए राज्यसभा सांसद ने कहा एक फिल्म आई थी चोर मचाए शोर, तो अब कांग्रेस के नेता शोर मचा रहे हैं।
क्योंकि ईडी को भ्रष्टाचार के प्रमाण तो अब मिले हैं, मैंने भी सबूत दिए हैं और गहलोत परिवार के खिलाफ भी भ्रष्टाचार की शिकायत दर्ज कराई है। ईडी ने अब सही तरीके से कार्रवाई शुरू कर दी है, इसमें किसी प्रकार की कोई राजनीति नहीं है।
एक और घोटाले का खुलासा करूंगा
ईडी की कार्रवाई में कई नेताओं के खिलाफ सबूत मिलने के सवाल पर राज्यसभा सांसद ने कहा कि ईडी की कार्रवाई में बड़े नेताओं, मंत्री, विधायक व ब्यूरोक्रेट इसकी जद में आएंगे। मैंने आईटी सेक्टर में 5 हजार करोड़ के बड़े घोटाले का खुलासा किया है।
फिर से आईटी सेक्टर में 5 हजार करोड़ के एक और घोटाले का जल्द ही खुलासा करूंगा।
उन्होंने कहा कि मुख्यमंत्री के बेटे ने जिस प्रकार होटल आदि में बेनामी संपत्ति लगाई है, इसके बारे में तो और कई खुलासे करूंगा। भ्रष्टाचारियों के खिलाफ कड़ी कार्रवाई होनी चाहिए और पेपर लीक के जरिए युवाओं का भविष्य बर्बाद करने वालों पर तो कठोरतम कार्रवाई होनी चाहिए।